12 vas wat verdagtes glo help ontsnapArgieffoto: Nico Strydom ŉ Dramatiese toneel het hom Dinsdag voor die landdroshof in Barberton, Mpumalanga, afgespeel toe ŉ groep mense ŉ polisievangwa omgegooi en ses verdagtes help ontsnap het. Kol. Mtsholi Bhembe, woordvoerder van die polisie, het gesê ses mans is vroeër in hegtenis geneem op ŉ aanklag van besit van ŉ onwettige vuurwapen. Hulle sou Dinsdag in die Barberton-landdroshof verskyn het. “Toe die vangwa, met die ses verdagtes binne, voor die hof se hek stilgehou het, het ŉ groep mense skielik op die voertuig afgestorm en die vangwa omgegooi. Hulle het die agterkant van die vangwa oopgedwing en die ses verdagtes help ontsnap,” het Bhembe gesê. Volgens Bhembe het die polisiebeamptes in die vangwa versterking ontbied en ŉ skermutseling het tussen die polisie en die groep ontstaan. “ŉ Skoot is in die proses afgevuur en ŉ 17-jarige meisie is gewond.” Hy het gesê die polisie kon daarin slaag om al ses verdagtes wat uit die vangwa ontsnap het weer in hegtenis te neem, asook 12 verdagtes wat deel was van die groep. “Die 17-jarige meisie sal ook aangekla word, omdat sy deel was van daardie groep wat op die polisievangwa afgestorm het,” het hy gesê. Die meisie herstel tans in ŉ hospitaal en die onafhanklike polisieondersoek-direktoraat (Opod) sal die voorval ondersoek. Die ander 12 verdagtes is aangekla van opsetlike saakbeskadiging en om verdagtes te help om uit wettige aanhouding te ontsnap. Hulle sal vandag of môre in die hof verskyn.